[pic] | EVROPSKA KOMISIJA |

Bruselj, 2.9.2010

COM(2010) 453 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/002 ES/Cataluña automoción)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) do letne zgornje meje 500 milijonov EUR poleg ustreznih razdelkov finančnega okvira.

Pravila glede prispevkov iz ESPG so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Španija je 29. januarja 2010 po odpuščanju presežnih delavcev v 23 podjetjih, ki delujejo v sektorju, razvrščenem v oddelek 29 NACE Revizija 2 (proizvodnja motornih vozil, prikolic in polprikolic)[3] v regiji Cataluña (ES51) v Španiji po ravni NUTS II, vložila vlogo EGF/2010/002 ES/Cataluña automoción za finančni prispevek iz ESPG.

Komisija je vlogo temeljito proučila in v skladu s členom 10 Uredbe (ES) št. 1927/2006 sklenila, da so pogoji za finančni prispevek na podlagi te uredbe izpolnjeni.

POVZETEK VLOGE IN ANALIZA

Ključni podatki: |

Referenčna št. Espg | Egf/2010/002 |

Država članica | Španija |

Člen 2 | (b) |

Zadevna podjetja | 23 |

Regija nuts ii | Cataluña (es51) |

Oddelek nace rev. 2 | 29 (proizvodnja motornih vozil, prikolic in polprikolic) |

Referenčno obdobje | od 23. februarja 2009 do 22. novembra 2009 |

Datum začetka izvajanja prilagojenih storitev | 1. 12. 2009 |

Datum vloge | 29. 1. 2010 |

Presežni delavci v referenčnem obdobju | 2 330 |

Presežni delavci, za katere je predvidena pomoč | 1 429 |

Individualno prilagojene storitve: proračun v EUR | 4 066 420 |

Odhodki za izvajanje ESPG[4]: proračun v EUR | 168 864 |

% Odhodkov za izvajanje ESPG | 3,98 |

Skupni proračun v EUR | 4 235 284 |

Prispevek ESPG v EUR (65 %): | 2 752 935 |

1. Komisija je prejela vlogo 29. januarja 2010, dodatne informacije pa do 26. aprila 2010.

2. Vloga izpolnjuje pogoje za uporabo sredstev iz ESPG, kot je določeno v členu 2(b) Uredbe (ES) št. 1927/2006, in je bila predložena v roku 10 tednov v skladu s členom 5 navedene uredbe.

Povezava med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Španija za vzpostavitev povezave med odpuščanjem presežnih delavcev ter svetovno finančno in gospodarsko krizo trdi, da je avtomobilski sektor zaradi gospodarske krize pod posebnim pritiskom. Ker je okrog 60 do 80 % (odvisno od države članice) novih avtomobilov v Evropi kupljenih s posojilom, je Komisija že priznala, da je finančna kriza, ki je povzročila recesijo, avtomobilsko industrijo posebej hudo prizadela[5]. Skupna proizvodnja vozil v EU je bila v drugi četrtini leta 2009 in po 12 zaporednih mesecih upadanja proizvodnje 39,5 % nižja kot leto prej. Recesija je resno prizadela vse najpomembnejše proizvajalce avtomobilov na evropskem trgu[6].

4. Svetovna finančna in gospodarska kriza je resno vplivala na povpraševanje po vozilih v Španiji in na njenih izvoznih trgih. Leta 2008 je bilo v Španiji v primerjavi s prejšnjim letom registriranih za 28 % manj novih vozil, zlasti zaradi strogih pogojev odobritve posojil, izredno nizkega zaupanja potrošnikov in padajoče kupne moči potrošnikov. Poleg tega je zaradi globalne narave krize za 9,6 % upadla prodaja vozil, ki so izdelana v Španiji in se prodajajo v tujini. Ker španski avtomobilski sektor izvozi 85 % svoje proizvodnje, v glavnem znotraj EU, sta ta upad izvoza in domačega povpraševanja močno negativno vplivala na zaposlovanje v avtomobilskem sektorju.

5. Španija je zagotovila podatke, da se je število odpuščenih delavcev v katalonskem avtomobilskem sektorju v zadnjih štirih letih – vsako leto v primerjavi s prejšnjim letom – spreminjalo, kot sledi:

2006 | 2007 | 2008 | 2009 |

–7,59 % | –5,49 % | 42,25 % | 157,21 % |

Prikaz števila odpuščenih presežnih delavcev in skladnost z merili iz člena 2(b)

6. Španija je to vlogo vložila na podlagi merila za pomoč iz člena 2(b) Uredbe (ES) št. 1927/2006, ki zahteva vsaj 500 presežnih delavcev v devetmesečnem obdobju v podjetjih, ki delujejo v istem oddelku NACE Revizija 2 v eni regiji ali dveh sosednjih regijah po ravni NUTS II v državi članici.

7. V vlogi je za devetmesečno referenčno obdobje od 23. februarja 2009 do 22. novembra 2009 navedenih 2 330 presežnih delavcev v 23 podjetjih, razvrščenih v isti oddelek NACE Revizija 2, vsa pa se nahajajo v regiji Cataluña (ES51) po ravni NUTS II. Število vseh teh presežnih delavcev je izračunano v skladu z drugo alineo člena 2(2) Uredbe (ES) št. 1927/2006. Od skupaj 2 330 delavcev je pomoč predvidena za 1 429 delavcev.

Pojasnitev nepredvidene narave navedenega odpuščanja presežnih delavcev

8. Španski organi trdijo, da je avtomobilska industrija v Kataloniji uspela ostati stabilna do začetka leta 2008, četudi se je avtomobilski sektor še pred to krizo spopadal s težavami, zlasti zaradi preselitve proizvodnje. Od tedaj pa so se v industriji začele čutiti posledice finančne in gospodarske krize z nenadnim upadom povpraševanja po vozilih v Španiji in po vsem svetu. Podjetja in vlade niso mogli predvideti tega padca povpraševanja, ki še nikoli ni bil tako globok in hiter.

Opredelitev podjetij, ki odpuščajo, in delavcev, za katere je predvidena pomoč

9. Vloga se nanaša na 2 330 presežnih delavcev v 23 podjetjih:

Podjetja in število odpuščenih delavcev |

Ac de mecaniques joan, sl | 14 | Industrias del molde y derivados, sa | 14 |

Castellón, sa | 59 | Manufactura moderna de metales, sa | 74 |

Catalana de material auxiliar de la construccion sa (camac) | 15 | Nissan motor ibérica, sa | 901 |

Construcciones mecanicas ceman, sa | 8 | Peguform module div. Iberica front ends, slu | 21 |

Decolletatge farrés, sa | 10 | Poliester nautic | 24 |

Esteban ikeda, sa | 263 | Poliester so ma, sl | 15 |

Fabricación componen. Motocicletas, sa | 17 | Prensas y montajes industriales, sa | 55 |

Febersa industrial, sa | 38 | Solfer componenti españa, sl | 17 |

Federal mogul friction products, sau | 24 | Talleres lape, sl | 10 |

Flexngate españa. Sa | 213 | Utymat, sa | 142 |

Frape behr, sa | 234 | Y-tec europa, sa | 93 |

Industrial carrocera arbuciense sa (indcar) | 69 |

Skupno št. podjetij: 23 | Skupno št. odpušč. delavcev: 2 330 |

10. Pomoč je predvidena za vse odpuščene delavce razen za 901 nekdanjih Nissanovih delavcev (tj. 1 429 presežnih delavcev od skupnega števila 2 330 presežnih delavcev). Nissanovi delavci ne bodo prejeli podpore iz ESPG, saj so upravičeni do ukrepov iz lastnega socialnega načrta.

11. Razčlenitev delavcev, za katere je predvidena pomoč:

Kategorija | Število | Odstotek |

Moški | 1 060 | 74,18 |

Ženske | 369 | 25,82 |

Državljani eu | 1 394 | 97,55 |

Nedržavljani eu | 35 | 2,45 |

Stari od 15 do 24 let | 27 | 1,89 |

Stari od 25 do 54 let | 1 050 | 73,48 |

Stari od 55 do 64 let | 351 | 24,56 |

Starejši od 65 let | 1 | 0,07 |

12. Pet delavcev, za katere je predvidena pomoč, je invalidov.

13. Po poklicnih kategorijah[7] je razčlenitev naslednja:

Kategorija | Število | Odstotek |

Menedžerji | 22 | 1,54 |

Strokovnjaki | 41 | 2,87 |

Tehniki in drugi strokovni sodelavci | 180 | 12,60 |

Uradniki | 130 | 9,10 |

Delavci za storitve | 1 | 0,07 |

Poklici za neindustrijski način dela | 135 | 9,45 |

Upravljavci strojev in naprav | 463 | 32,40 |

Poklici za preprosta dela | 457 | 31,98 |

14. Po ravni izobrazbe[8] je razčlenitev naslednja:

Raven izobrazbe | Število | Odstotek |

Osnovna izobrazba | 591 | 41,36 |

Sekundarna izobrazba | 338 | 23,65 |

Posekundarna predterciarna izobrazba | 93 | 6,51 |

Terciarna izobrazba | 71 | 4,97 |

Brez izobrazbe ali osebe, ki so prezgodaj opustile izobraževanje | 336 | 23,51 |

15. Španija je v skladu s členom 7 Uredbe (ES) št. 1927/2006 potrdila, da se uporablja in se bo še naprej uporabljala politika enakosti med moškimi in ženskami ter nerazlikovanja na različnih stopnjah izvajanja ESPG in zlasti pri dostopu do sredstev iz ESPG.

Opis zadevnega ozemlja ter njegovih organov in zainteresiranih strani

16. Ozemlje, ki ga zadevajo tehnološki presežki, je v regiji Katalonija po ravni NUTS II in je skoncentrirano na metropolitansko območje Barcelone, tj. mesto Barcelona ter okoliška srednje velika mesta, ki tvorijo policentrično metropolitansko območje.

17. Za poslovni model v Kataloniji je značilna velika koncentracija mikropodjetij (v devetih od desetih podjetij je zaposlenih manj kot deset delavcev) in podjetij, ki zaposlujejo več kot 250 delavcev, ki pomenijo 30 % vseh zaposlenih. V storitvenem sektorju je 69 % vseh zaposlenih, v industriji 19 % in v primarnem sektorju 12 %. Zaposlitev v avtomobilskem sektorju pomeni 3 % zaposlenosti v katalonski industriji.

18. Najpomembnejše zainteresirane strani so Generalitat de Cataluña-Departament de Treball (oddelek za delo neodvisne katalonske vlade) in socialni partnerji, ki sestavljajo upravni odbor Servei de Ocupació de Catalunya (javni uradi za delo Katalonije): sindikata Comisión Obrera Nacional de Cataluña in Unión General de Trabajadores, dve delodajalski združenji: Foment del Treball in PIMEC[9] ter dve združenji, ki zastopata mestne hiše Katalonije. Servei de Ocupació de Catalunya bo odgovoren za izvajanje ukrepov, nadzor nad postopki in odhodki.

Pričakovani vpliv presežnih delavcev na stopnjo zaposlenosti na lokalni, regionalni ali državni ravni

19. Približno 90 % presežnih delavcev, zajetih v tej vlogi, je bilo odpuščenih na metropolitanskem območju Barcelone. Ti delavci pomenijo 5 % skupne nove stopnje brezposelnosti v industriji Katalonije. Izven Barcelone je bilo v absolutnem smislu odpuščenih manj delavcev (137 v Santa Olivi v Tarragoni in 71 v Arbuciésu v Geroni). Kljub temu so posledice na lokalni ravni ogromne, saj ti delavci pomenijo 40 % oziroma 20 % stopnje brezposelnosti v teh dveh občinah.

20. V Kataloniji so posledice gospodarske in finančne krize obrnile glavne kazalnike lizbonske strategije. Med drugo četrtino leta 2008 in drugo četrtino leta 2009 je stopnja zaposlenosti med delavci, starimi od 16 do 64 let, padla z 72,1 % na 64,9 % (70,5 % za moške in 59,1 % za ženske). Skupna stopnja brezposelnosti se je v istem obdobju podvojila in je s 7,6 % narasla na 15,9 %.

Usklajeni sveženj individualno prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

21. Ukrepi iz usklajenega svežnja individualno prilagojenih storitev, namenjeni za ponovno vključitev delavcev na trg dela, so:

22. Uvodno srečanje, poklicno usmerjanje in izdelava profila : Prvi ukrep, zagotovljen vsem 1 429 udeležencem, zajema izdelavo profilov delavcev ter obveščanje o razpoložljivih delovnih mestih, zahtevah glede kvalifikacij in usposobljenosti, razpoložljivih programih usposabljanja in vajeniških programih podpore ter o finančnih pomočeh za mobilnost, spodbudah za sodelovanje in vključitev. Udeležba pri tem ukrepu je nujen pogoj za dostop do katere koli druge individualno prilagojene storitve. Kljub temu se ocenjuje, da bo stopnja udeležbe delavcev, za katere je predvidena pomoč, le okrog 77-odstotna, zlasti zato, ker je velik delež delavcev starejših.

23. Pomoč pri iskanju nove zaposlitve : V tem ukrepu sta združena dva dopolnilna ukrepa. Po eni strani zajema oblikovanje, izvajanje in spremljanje individualno prilagojene podpore, vključno z mentorstvom med tem procesom do ponovne vključitve v delovno aktivnost. Ker je treba pri tem vseeno upoštevati povprečni profil udeležencev (moški, stari nad 45 let z nizkimi kvalifikacijami), bi lahko bilo mentorstvo tudi daljše od predvidenega. Po drugi strani pa zajema intenzivno iskanje zaposlitve, vključno z dejavnim pregledovanjem lokalnih in regionalnih zaposlitvenih priložnosti. Ocenjuje se, da bo pri razgovorih za izdelavo profila stopnja udeležbe delavcev 70-odstotna.

24. Intenzivna pomoč pri iskanju zaposlitve : Cilj tega ukrepa je, da se vsem delavcem, za katere je predvidena pomoč, zagotovijo materialna sredstva in mentorstvo (individualno ali z delavnicami) med iskanjem zaposlitve. Delavci, udeleženi v tem ukrepu, bodo imeli na voljo tudi t. i. „kotiček za druženje“, tj. kraj, kjer bodo izmenjevali izkušnje in nasvete o iskanju zaposlitve. To bo udeležence spodbudilo, da bodo še naprej dejavno iskali zaposlitev.

25. Splošno usposabljanje in prekvalifikacija : Ta ukrep bo ponujal različne poti usposabljanja:(1) Individualno prilagojeno usposabljanje, s katerim se bodo spodbujale zmožnosti in potencial vsakega nekdanjega delavca glede na njegovo situacijo in možnosti. To lahko vključuje usposabljanje za uspešno opravljanje natečaja, dokončanje višjega srednješolskega izobraževanja, diplome ali terciarnega izobraževanja itd. (2) Usposabljanje v sektorjih, v katerih so že priložnosti ali bodo šele nastale, ali usposabljanje na področju služb v zvezi z avtomobilskim sektorjem. (3) Usposabljanje za samozaposlitev. To usposabljanje je namenjeno tistim, ki že imajo poslovno zamisel, in bo zajemalo področja, kot so načrtovanje, opravljanje študij izvedljivosti, priprava poslovnih načrtov in zbiranje sredstev. Poti 1 in 2 bosta, kolikor je to mogoče, dopolnjeni z eno- do trimesečno prakso v podjetju. Udeleženci prakse bodo prejemali mesečno nadomestilo v višini približno 350 EUR.

26. Usposabljanje za posebne poklicne kvalifikacije : To usposabljanje bo namenjeno za zadovoljevanje ugotovljenih potreb lokalnih podjetij, ki se bodo v zameno zavezala, da bodo zaposlila vsaj 60 % delavcev, ki sodelujejo pri tem ukrepu. Približno 20 % delavcev, za katere je predvidena pomoč, bo sodelovalo pri tem ukrepu.

27. Delavnice o podjetništvu : Ta ukrep vključuje kratke in dinamične delavnice, katerih cilj je spodbujati idejo podjetništva med delavci, ki niso nikoli razmišljali o možnostih, da bi delali kot kar koli drugega kot delojemalci. Te delavnice bodo zajemale različne stopnje procesa podjetništva od osnovnih informacij oziroma prvega stika do bolj izčrpnih zadev, kot so delavnice o ustvarjanju poslovnih zamisli, o postopku analize teh poslovnih zamisli itd.

28. Usposabljanje na delovnem mestu : Ta ukrep je namenjen najbolj prikrajšanim delavcem, za katere je predvidena pomoč, tako bodo tri mesece združevali teoretično usposabljanje in usposabljanje na delovnem mestu. Udeleženci pri tem ukrepu bodo prejemali mesečno plačo.

29. Pomoč za podjetništvo: Ta ukrep je namenjen nekdanjim managerjem, visoko kvalificiranim delavcem ali delavcem, ki pomanjkanje visokih kvalifikacij nadomeščajo z bogatimi poklicnimi izkušnjami, ki želijo ustanoviti lastno podjetje kot samozaposleni, kot soudeleženi partnerji ali kot spodbujevalci odcepljenega („spin off“) podjetja.Vključeval bo individualno prilagojeno mentorstvo med celotnim procesom ustanovitve podjetja (razvoj poslovne zamisli, analiza izvedljivosti, zbiranje sredstev in razvoj poslovnega načrta) ter pomoč pri izpolnjevanju upravnih formalnosti pri ustanavljanju podjetij. Ocenjuje se, da bo pri tem ukrepu sodelovalo okrog 10 % delavcev.

30. Vzajemna podpora : Ta ukrep dopolnjuje individualno prilagojeno podporo (mentorstvo), usmeril pa se bo na tehnično in čustveno sestavino procesa ustanavljanja podjetja ali iskanja zaposlitve. Sestavljen bo iz vzpostavljanja stikov med udeleženimi delavci in delavci, ki so bili nekdaj brezposelni, a so se uspešno ponovno vključili v delo, ter katerih izkušnje bi lahko bile udeležencem za dober zgled. Za lažji potek teh srečanj bodo skrbeli mentorji. Okrog 50 % udeležencev ukrepa pomoči pri iskanju nove zaposlitve bo sodelovalo tudi pri tem mentorstvu.

31. Finančna spodbuda za sodelovanje : Da bi spodbudili udeležbo pri teh ukrepih, bodo delavci prejeli pavšalni znesek 600 EUR (100 EUR na mesec za največ šest mesecev), če se bodo udeležili ukrepov iz paketa ESPG.

32. Finančne spodbude pri iskanju nove zaposlitve : Delavci, ki se bodo ponovno zaposlili in bodo ostali zaposleni vsaj šest zaporednih mesecev, bodo prejeli pavšalni znesek 1 000 EUR. Namen te subvencije je pomagati pri ponovni vključitvi na trg dela in spodbujati delavce, zlasti starejše, da ostanejo na trgu dela.

33. Finančne spodbude za podjetništvo : Vsi delavci, ki se bodo ponovno zaposlili kot samozaposleni ali podjetniki, bodo prejeli pavšalni znesek 1 200 EUR, ko bodo vsaj tri mesece plačali prispevke za socialno varnost ali vsaj tri mesece vodili podjetje. Namen te spodbude je podpirati samozaposlene delavce v začetnih mesecih po ustanovitvi lastnega podjetja.

34. Prispevek za stroške spremembe prebivališča : Delavci, ki spremenijo prebivališče po sprejemu ponudbe za delo, ki ga opravljajo vsaj 70 km stran od svojega trenutnega prebivališča, bodo prejeli pavšalni znesek 3 500 EUR za pokritje potrebnih stroškov.

35. Odhodki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter obveščanje javnosti in oglaševanje.

36. Prilagojene storitve, ki so jih predstavili španski organi, so dejavni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Španski organi ocenjujejo, da skupni stroški teh storitev znašajo 4 235 284 EUR, odhodki za izvajanje ESPG pa 168 864 EUR (kar je 3,98 % skupnega zneska). Skupni zaprošeni prispevek iz ESPG je 2 752 935 EUR (65 % skupnih stroškov).

Ukrepi | Ocenjeno število delavcev, za katere je predvidena pomoč | Ocenjeni stroški na delavca, za katerega je predvidena pomoč (v EUR) | Skupni stroški (ESPG in nacionalno sofinanciranje) (v EUR) |

Individualno prilagojene storitve (prvi odstavek člena 3 Uredbe (ES) št. 1927/2006) |

Uvodno srečanje, poklicno usmerjanje in izdelava profila información inicial y entrevista en profundidad | 1 072 | 60 | 64 320 |

Pomoč pri iskanju nove zaposlitve tutorización para la reinserción y la activación laboral | 750 | 1 400 | 1 050 000 |

Intenzivna pomoč pri iskanju zaposlitve apoyo intensivo en la búsqueda de trabajo | 525 | 500 | 262 500 |

Splošno usposabljanje in prekvalifikacija formación para la recolocación | 375 | 1 664 | 624 000 |

Usposabljanje za posebne poklicne kvalifikacije formación a medida de las necesidades de las empresas | 150 | 2 000 | 300 000 |

Delavnice o podjetništvu talleres de fomento del espiritu empresarial | 225 | 250 | 56 250 |

Usposabljanje na delovnem mestu promoción del empleo | 113 | 3 500 | 395 500 |

Pomoč za podjetništvo tutorización para la creación de empresas | 75 | 2 000 | 150 000 |

Vzajemna podpora mentoring y apoyo intergeneracional | 375 | 250 | 93 750 |

Finančna spodbuda za sodelovanje ayuda a la participación | 750 | 600 | 450 000 |

Finančne spodbude pri iskanju nove zaposlitve ayudas a la recolocación | 263 | 1 000 | 263 000 |

Finančne spodbude za podjetništvo ayudas para el autoempleo | 38 | 1 200 | 45 600 |

Nadomestilo za prakso beca salario | 180 | 700 | 126 000 |

Prispevek za stroške spremembe prebivališča ayudas a la mobilidad geográfica | 53 | 3 500 | 185 500 |

Vmesni seštevek za individualno prilagojene storitve | 4 066 420 |

Odhodki za izvajanje ESPG (tretji odstavek člena 3 Uredbe (ES) št. 1927/2006) |

Priprave | 17 864 |

Upravljanje | 103 000 |

Obveščanje javnosti in oglaševanje | 18 000 |

Nadzor | 30 000 |

Vmesni seštevek odhodkov za izvajanje ESPG | 168 864 |

Skupni ocenjeni stroški | 4 235 284 |

Prispevek iz ESPG (65 % skupnih stroškov) | 2 752 935 |

37. Španija potrjuje, da zgoraj opisani ukrepi dopolnjujejo ukrepe, financirane iz strukturnih skladov. Španija bo za dejavnosti, financirane iz ESPG, zagotovila tudi jasno revizijsko sled; prav tako potrjuje, da za druga sredstva EU ne bo zaprosila niti jih ne bo uporabila za te dejavnosti.

38. Glavni cilji operativnih programov ESS v obdobju 2007–2013 za Katalonijo so spodbujanje podjetništva, spodbujanje delavcev k vseživljenjskemu učenju in zmanjšanje tveganja prezgodnjega opuščanja izobraževanja s posebnim poudarkom zlasti na najbolj ranljivih ali ljudeh, ki jim grozi socialna izključenost; to so v glavnem mladi delavci ali delavci, starejši od 45 let, ženske in invalidi. Čeprav se zdi, da so nekateri ukrepi ESPG, zlasti tisti v zvezi s spodbujanjem podjetništva, morebiti podobni ukrepom ESS, se razlikujejo v tem, da imajo ukrepi ESPG edinstven in poseben značaj (nanašajo se na sektor in določeno prebivalstvo), so individualno prilagojeni in se izvajajo v intenzivni obliki. Stalno spremljanje ukrepov ESS in ESPG, ki imajo podobne cilje, ter zadevnih delavcev bo preprečilo prekrivanje med ukrepi ESS in ESPG.

Datum, ko so se individualno prilagojene storitve za zadevne delavce začele izvajati ali naj bi se začele izvajati

39. Španija je individualno prilagojene storitve za prizadete delavce, vključene v usklajeni sveženj storitev, za katerega je zaprošeno sofinanciranje s strani ESPG, začela izvajati 1. decembra 2009. Ta datum zato pomeni začetek obdobja upravičenosti za kakršno koli pomoč v okviru ESPG.

Postopki za posvetovanje s socialnimi partnerji

40. Med pripravo usklajenega svežnja ukrepov je potekalo posvetovanje s socialnimi partnerji. O predlagani vlogi so razpravljali 17. decembra 2009 na enem izmed rednih sestankov upravnega odbora Servei de Ocupació de Catalunya. Ta upravni odbor je sestavljen iz sindikatov Comisión Obrera Nacional de Cataluña in Unión General de Trabajadores, dveh delodajalskih združenj Foment del Treball in PIMEC[10] ter dveh združenj, ki zastopata mestne hiše Katalonije, pa tudi drugih zainteresiranih strani.

41. Španski organi so potrdili, da so bile izpolnjene zahteve iz nacionalne zakonodaje in zakonodaje EU o kolektivnem odpuščanju.

Informacije o ukrepih, ki so obvezni na podlagi nacionalne zakonodaje ali kolektivnih pogodb

42. Kar zadeva merila iz člena 6 Uredbe (ES) št. 1927/2006, so španski organi v svoji vlogi:

43. potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

44. pokazali, da predvideni ukrepi pomenijo pomoč za posamezne delavce in se ne smejo uporabiti za prestrukturiranje podjetij ali sektorjev,

45. potrdili, da upravičeni ukrepi iz točk 20 do 22 zgoraj ne prejemajo pomoči drugih finančnih instrumentov Skupnosti.

Sistemi upravljanja in nadzora

46. Španija je Komisijo obvestila, da bodo finančni prispevek upravljali in nadzorovali isti organi, ki upravljajo in nadzorujejo ESS. Posredniški organ za organ upravljanja bo Servei d'Ocupació de Catalunya.

Financiranje

47. Na podlagi vloge Španije je predlagani prispevek iz ESPG za usklajeni sveženj prilagojenih storitev 2 752 935 EUR, kar pomeni 65 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Španija.

48. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

49. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, kot določa člen 12(6) Uredbe (ES) št. 1927/2006.

50. S predložitvijo tega predloga za uporabo sredstev ESPG namerava Komisija začeti poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva vejo proračunskega organa, ki bo na ustrezni politični ravni prva dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

51. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

52. Ob upoštevanju trenutnega poteka izvajanja je mogoče predvideti, da odobritve plačil, ki so za leto 2010 na voljo na proračunski vrstici 01 04 04 „Okvirni program za konkurenčnost in inovativnost – Program za podjetništvo in inovativnost“, v tem letu ne bodo v celoti porabljene.

53. V to vrstico so vključeni odhodki v zvezi z izvajanjem finančnega instrumenta tega programa, katerega glavni namen je poenostaviti dostop MSP do sredstev. Med prenosi na skrbniške račune, ki jih upravlja Evropski investicijski sklad, in izplačili upravičencem je vedno zamik. Finančna kriza močno vpliva na napovedi glede izplačil za leto 2010. Da bi se izognili presežku sredstev na skrbniških računih, je bila metodologija izračunavanja odobritev plačil pregledana, pri tem pa so se upoštevala pričakovana izplačila. Zato je mogoča prerazporeditev zneska 2 752 935 EUR.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/002 ES/Cataluña automoción)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[11] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega Parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[12] ter zlasti člena 12(3) Uredbe,

ob upoštevanju predloga Evropske komisije[13],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih zaradi globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009, da bi se vključila pomoč za delavce, ki so postali presežni zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Španija je 29. januarja 2010 po odpuščanju presežnih delavcev v 23 podjetjih, ki delujejo v panogi, razvrščeni v oddelek 29 NACE Revizija 2 (proizvodnja motornih vozil, prikolic in polprikolic) v regiji Cataluña (ES51) po ravni NUTS II, vložila vlogo za finančni prispevek iz ESPG ter jo do 26. aprila 2010 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2 752 935 EUR.

(5) Zato je treba uporabiti sredstva iz ESPG, da se zagotovi finančni prispevek za vlogo, ki jo je vložila Španija –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 2 752 935 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju/Strasbourgu,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Uredba (ES) št. 1893/2006 Evropskega Parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).

[4] V skladu s tretjim odstavkom člena 3 Uredbe (ES) št. 1927/2006.

[5] „Odziv na krizo v evropski avtomobilski industriji“ COM(2009) 104.

[6] GD za podjetništvo: „Vpliv gospodarske krize na ključne sektorje EU – primer predelovalne in gradbene industrije“. Posodobljena ocena iz junija 2009.

(http://ec.europa.eu/enterprise/newsroom/cf/itemshortdetail.cfm?item_id=3437).

[7] Kategorije temeljijo na Mednarodni standardni klasifikaciji poklicev, enomestna raven (ISCO-88).

[8] Kategorije temeljijo na Mednarodni standardni klasifikaciji izobrazbe (ISCED-97).

[9] Micro, petita i mitjana empresa de Catalunya (PIMEC) – Mikro, mala in srednja podjetja Katalonije.

[10] Micro, petita i mitjana empresa de Catalunya (PIMEC) – Mikro, mala in srednja podjetja Katalonije.

[11] UL C 139, 14.6.2006, str. 1.

[12] UL L 406, 30.12.2006, str. 1.

[13] UL C […], […], str. […].